Flere end 1.000 hovedsageligt unge over hele landet bliver i disse dage kontaktet af politiet og sigtet for at have delt seksuelt krænkende video- og billedmateriale med en dreng og en pige, der på tidspunktet for optagelsen begge var 15 år.

De risikerer derfor at blive dømt for at have overtrådt straffelovens paragraf om distribution af børneporno.

Der er tale om to videooptagelser og et billede med seksuelt indhold med personer, der på tidspunktet for optagelsen var 15 år, oplyser Rigspolitiet i en pressemeddelelse.

Hovedparten af dem, der bliver sigtet, har delt materialet et par gange, men der er også enkelte personer, som har gjort det flere hundrede gange.

I de tilfælde, hvor de sigtede er under 18 år, vil både deres forældre og de sociale myndigheder blive underrettet.

Læs også : Efterforskeren Michael ser børneporno hver dag: Jeg lukker klappen ned for at overleve

Blev delt via Facebook-chat

Sagen tog sin begyndelse, da Facebook modtog rapporter om, at videosekvenserne og billedet med seksuelt materiale med personer under 18 år var blevet delt hyppigt blandt unge på chat-platformen Messenger.

Materialet blev ifølge Rigspolitiet delt frem til efteråret 2017.

Facebook har efterfølgende adviseret de amerikanske myndigheder om sagen, og oplysningerne er derefter gået via Europol til dansk politi, som er gået i gang med at efterforske sagen, som politiet har givet navnet 'Umbrella'.

Herhjemme er det Nordsjællands Politi, som er tovholder på sagen, der er efterforsket i tæt samarbejde med Københavns Politi, Københavns Vestegns Politi og Rigspolitiets Nationale Cyber Crime Center (NC3).

Læs også : Aktion mod børneporno: Politiet dukker op på pædofiles skærme

Det er kun Bornholms politikreds, der ikke har rejst sigtelser i sagen. Dermed vedrører sagen landets øvrige 11 politikredse og Grønland.

- Det er en meget stor og kompleks sag, der har taget lang tid at efterforske. Ikke mindst på grund af det store antal sigtede. Vi har taget sagen meget alvorligt, da det har store konsekvenser for de involverede, når sådan materiale spredes. Og det skal stoppes, udtaler efterforskningsleder og politiinspektør Lau Thygesen fra Nordsjællands Politi i pressemeddelelsen.

Anklageren vil i hver enkelt sag vurdere, hvilken straf man vil gå efter at få idømt de unge. Kendes man skyldig i overtrædelse af straffelovens paragraf om børnepornografi, så kommer det til at fremgå af ens børneattest i mindst 10 år og kan også komme til at stå på straffeattesten.

OBS: Kender du til sagen, vil vi meget gerne tale med dig - skriv til eetj@dr.dk.